
Na osnovu člana 20. Zakona o slobodi pristupa informacijama u Federaciji BiH (Sl. novine FBiH, broj: 32/01), Uputstva za provođenje Zakona o slobodi pristupa informacijama u FBiH (Sl. novine FBiH broj: 57/01) i člana 31. Zakona o sudovima u FBiH (Sl. novine FBiH, broj: 38/05), v.d. predsjednica Općinskog suda u Zenici objavljuje 
VODIČ
za pristup informacijama u
Općinskom sudu u Zenici

I Prvo pristupa informacijama
Svako fizičko i pravno lice ima pravo pristupa informacijama koje su pod kontrolom Općinskog suda u Zenici, a koje su sadržane u Index registru informacija u skladu sa Zakonom o slobodi pristupa informacijama u Federaciji BiH.
II Postupak pristupa informacijama
Pravo pristupa informacijama ostvaruje se:

-podnošenjem pismenog zahtjeva na jednom od službenih jezika Federacije BiH

-u zahtjevu dati dovoljno podataka o prirodi i/ili sadržaju informacije kako bi se omogućilo da Sud uz razuman napor pronađe traženu informaciju

-u zahtjevu obavezno navesti ime podnositelja i adresu

-ako se zahtjev odnosi na ličnu informaciju, zahtjev za pristup informaciji može podnijeti samo fizička osoba na koju se zahtjev odnosi ili lice koje je podnositelj zahtjeva pismeno ovlastio za pristup informaciji.

Ako zahtjev podnosi fizičko lice na   koje se zahtjev odnosi, to lice je dužno da potpiše zahtjev i pokaže propisani lični dokument sa fotografijom.
Ako zahtjev podnosi zakonski zastupnik podnosioca zahtjeva ili lice koje je podnosilac zahtjeva pismeno ovlastio za pristup informaciji, to lice je dužno da potpiše zahtjev i pokaže propisani lični dokument sa fotografijom, dokaz o zakonskom zastupanju, odnosno punomoć, kao i kopiju ličnog dokumenta podnosioca zahtjeva.
III Mjesto predaje zahtjeva
Zahtjev se predaje lično na prijemnu kancelariju Suda ili putem pošte na adresu Suda, Trg BiH broj 2, 72 000 Zenica

IV Ograničenja prava pristupa informacijama
Pravo na pristup informaciji može biti izuzeto ili ograničeno u slučajevima: 

1) kada se saopćavanjem informacije  može osnovano očekivati izazivanje značajne štete za slijedeće legitimne ciljeve Federacije:

a) interesi odbrane i sigurnosti, kao i zaštita javne sigurnosti

b) sprečavanje kriminala i otkrivanje kriminala

c) zaštita postupka donošenja odluka u Sudu uključujući davanje mišljenja, savjeta ili preporuka, bilo da se radi o zaposleniku Suda ili drugom licu koje radi za i u ime Suda, s tim da to ne obuhvata činjenične, statističke, naučne ili tehničke informacije

2) kada zahtjev za pristup informacijama uključuje povjerljive komercijalne interese treće strane

3) kada zahtjev za pristup informacijama uključuje lične interese koji se odnose na privatnost trećeg lica u skladu sa Zakonom i Evropskom konvencijom o zaštiti ljudskih prava i osnovnih sloboda (član 8.Konvencije) 
4) kada se radi o maloljetnim počiniocima  krivičnih djela i kada su maloljetnici oštećeni krivičnim djelom

5) kada se radi o oštećenim licima iz glave XIX Krivičnog zakona FBiH (krivična djela protiv spolne slobode i morala)
6) kada se radi o poštivanju prezumpcije nevinosti

7) kada se nakon, obavljenog ispitivanja javnog interesa u smislu člana 9. Zakona o slobodi pristupa informacijama, utvrdi da informacija nije od javnog interesa.

V Ispitivanje javnog interesa
Sud će priopćiti traženu informaciju bez obzira na izuzetke utvrđene zakonom, ako je to opravdano javnim interesom. Pri tome uzima u obzir svaku korist i štetu koje mogu proisteći iz saopćavanja informacije.

Prilikom donošenja odluke je li saopćavanje informacija opravdano javnim interesom Sud razmatra okolnosti naročito uključujući: svako nepoštovanje bilo zakonske obaveze, nepravde, zloupotrebe vlasti ili nemara u obavljanju službene dužnosti, neovlaštenog korištenja javnih fondova, opasnosti po zdravlje ili sigurnost pojedinca, javnosti ili okoline.

Ako se utvrdi da je priopćavanje tražene informacije, koju je Sud  utvrdio kao izuzetak, u javnom interersu rješenjem će obavijestiti treću stranu da će informacija biti saopćena po isteku roka od 15 dana.

U Zenici, Juli 2006. godine       
Vodič..  je objavljen pod brojem : Su-3063/06 od 22.12.2006. godine i pod Su-2297/06

